Document ID: 32013R0034

REGOLAMENT TAL-KUMMISSJONI (UE) Nru 34/2013
tas-16 ta’ Jannar 2013
li jemenda l-Annessi II, III u IV tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu għat-2-fenilfenol, l-ametoktradin, ir-razez DSM 14940 u DSM 14941 tal-Aureobasidium pullulans, iċ-ċiprokonażol, id-difenokonażol, id-ditjokarbamati, il-folpet, il-propamokarb, l-ispinosad, l-ispirodiklofen, it-tebufenpirad u t-tetrakonażol f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14 (1) (a) tiegħu,
Billi:
(1)
Għat-2-fenilfenol, id-dikwat, id-ditjokarbamati u l-folpet, il-livelli massimi ta’ residwi (MRLs) ġew stipulati fl-Anness II tar-Regolament (KE) Nru 396/2005. Għall-ametoktradin, il-biksafen, iċ-ċiprokonażol, id-difenokonażol, l-epossikonażol, il-propamokarb, l-ispinosad, l-ispirodiklofen, it-tebufenpirad u t-tetrakonażol l-MRLs ġew stabbiliti fil-Parti A tal-Anness III tar-Regolament (KE) Nru 396/2005. Għar-razez DSM 14940 u DSM 14941 tal-Aureobasidium pullulans ma ġew stabbiliti ebda MRLs speċifiċi fl-Anness II u III u s-sustanza lanqas ġiet inkluża fl-Anness IV tar-Regolament (KE) Nru 396/2005, għalhekk japplika l-valur iffissat ta’ 0,01 mg/kg.
(2)
Fil-kuntest ta’ proċedura għall-awtorizzazzjoni tal-użu ta' prodott għall-ħarsien tal-pjanti li jkun fih is-sustanza attiva ametoktradin fuq il-kurrat, tressqet applikazzjoni skont l-Artikolu 6(1) tar-Regolament (KE) Nru 396/2005 biex jiġu mmodifikati l-MRLs eżistenti.
(3)
Fejn tidħol il-biksafen, saret tali applikazzjoni għaż-żerriegħa tan-nevew, iż-żerriegħa tal-kittien, iż-żerriegħa tal-peprin u ż-żerriegħa tal-mustarda. Fejn tidħol iċ-ċiprokonażol, saret tali applikazzjoni għaż-żerriegħa tal-peprin. Fejn tidħol id-difenokonażol, saret tali applikazzjoni għal-lampun, it-tut u l-kukurbiti (bil-qoxra tittiekel). Fejn jidħol id-dikwat, saret tali applikazzjoni għall-fidloqqom. Fejn jidħlu d-ditjokarbamati, saret tali applikazzjoni għat-tewm, il-basal, ix-shallots, il-kukurbiti u l-asparagu. Fejn tidħol l-epossikonażol, saret tali applikazzjoni għall-prodotti ġejjin mill-annimali filwaqt li tqiesu l-livelli tar-residwi fi prodotti tal-għalf li jirriżultaw mill-użu tal-epossikonażol fuq il-qamħirrum. Fejn tidħol il-folpet, saret tali applikazzjoni għall-għeneb tal-għasir. Fejn tidħol il-propamokarb, saret tali applikazzjoni għall-kaboċċi. Fejn tidħol l-ispinosad, saret tali applikazzjoni għall-karfus, il-bużbież, il-lampun u t-tut. Fejn tidħol l-ispirodiklofen, saret tali applikazzjoni għall-frawli u l-banana. Fejn tidħol it-tebufenpirad, saret tali applikazzjoni għall-ħjar u l-qarabagħli. Fejn tidħol it-tetrakonażol, saret tali applikazzjoni għaż-żerriegħa tan-nevew.
(4)
Fil-kuntest ta' proċedura għall-awtorizzazzjoni tal-użu ta’ prodott għall-ħarsien tal-pjanti li jkun fih ir-razez DSM 14940 u DSM 14941 tas-sustanza attiva Aureobasidium pullulans, saret tali applikazzjoni skont l-Artikolu 6(1) tar-Regolament (KE) Nru 396/2005 biex dik is-sustanza attiva tiġi inkluża fl-Anness IV tar-Regolament (KE) Nru 396/2005.
(5)
Skont l-Artikolu 6(2) u (4) tar-Regolament (KE) Nru 396/2005 saret applikazzjoni għall-ametoktradin fuq il-patata, il-ħxejjex tropikali bl-għeruq u t-tuberi, il-basal, it-tewm, ix-shallots, l-ispring onions, it-tadam, il-bżar, il-brunġiel, l-okra, solanakei oħrajn, il-ħjar, il-gherkins, il-qarabagħli, kukurbiti oħrajn (bil-qoxra tittiekel), il-kukurbiti (bil-qoxra ma tittikilx), il-brokkli, il-kaboċċi, il-kaboċċa Ċiniża, il-ħass, l-iskarola, il-krexxuni, il-krexxuni tal-art, ir-rukola, il-mustarda l-ħamra, il-weraq u n-nebbieta tal-Brassica spp., l-ispinaċi, il-weraq tal-pitravi, il-burdlieqa, il-karfus, il-bużbież u l-ħops. L-applikant isostni li l-użu awtorizzat tal-ametoktradin fuq dawn l-għelejjel fl-Istati Uniti u fil-Kanada jwassal għal residwi ogħla mill-MRLs fir-Regolament (KE) Nru 396/2005 u li huma meħtieġa MRLs ogħla biex ma jkunx hemm ostakli fil-kummerċ għall-importazzjoni ta' dawn l-għelejjel.
(6)
Fejn tidħol l-ispirodiklofen, saret tali applikazzjoni biex l-MRLs eżistenti jiżdiedu fil-każ tal-papaya, l-avocado u l-mango minħabba li l-użu awtorizzat ta’ dik is-sustanza fuq dawn l-għelejjel fl-Istati Uniti jwassal għal residwi li jisbqu l-MRLs stabbiliti fir-Regolament (KE) Nru 396/2005. Biex ma jkunx hemm ostakli fil-kummerċ mill-importazzjoni ta' dawn l-għelejjel hemm bżonn li l-MRLs jiżdiedu.
(7)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ngħaddew lill-Kummissjoni.
(8)
L-Awtorità Ewropea dwar is-Sigurtà fl-Ikel, minn hawn ’il quddiem "l-Awtorità", evalwat l-applikazzjonijiet u r-rapporti ta' evalwazzjoni, u dan filwaqt li eżaminat b'mod partikolari r-riskji għall-konsumatur u fejn rilevanti għall-annimali, u tat opinjonijiet motivati fuq l-MRLs proposti (2). Din għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(9)
Fl-opinjonijiet motivati tagħha l-Awtorità kkonkludiet li fir-rigward tal-użu tal-ametoktradin fuq l-ispring onions, id-dejta mressqa ma kinitx biżżejjed biex jiġi stabbilit MRL ġdid. Għat-tadam u l-bżar, id-dejta li tressqet ma tixhidx il-ħtieġa li jiġu modifikati l-MRLs eżistenti. Fir-rigward tal-użu tal-bissafen fuq iż-żerriegħa tan-nevew, iż-żerriegħa tal-kittien, iż-żerriegħa tal-peprin u ż-żerriegħa tal-mustarda, id-dejta li tressqet mhix biżżejjed biex jiġi ffissat MRL ġdid. Fir-rigward tad-dikwat, l-Awtorità kkonkludiet li l-użu intenzjonat mhuwiex sostnut biżżejjed bid-dejta dwar ir-residwi u li bħalissa ma jistgħu jiġu awtorizzati l-ebda użi ġodda qabel ma ssir reviżjoni komprensiva tal-MRLs eżistenti. Fir-rigward tar-residwi tal-epossikonażol fil-prodotti tal-annimali, id-dejta mressqa ma tixhidx il-ħtieġa li jiġi modifikat l-MRL eżistenti. Fir-rigward tal-użu tal-ispirodiklofen fuq il-frawli, id-dejta mressqa mhix biżżejjed biex jiġi ffissat MRL ġdid.
(10)
Fir-rigward tad-ditjokarbamati ġejjin mill-użu tal-metiram fuq l-asparagu, il-basal, ix-shallots, u l-kukurbiti (bil-qoxra tittiekel), ma hemm bżonn ta’ ebda modifika fl-MRLs minħabba li l-MRLs stipulati fl-Anness II tar-Regolament (KE) Nru 396/2005 huma identiċi għal dawk mitluba.
(11)
Fir-rigward tar-razez DSM 14940 u DSM 14941 tal-Aureobasidium pullulans, l-Awtorità kkonkludiet li l-inklużjoni tagħhom fl-Anness IV tar-Regolament (KE) Nru 396/2005 hija f’lokha.
(12)
Fir-rigward tal-applikazzjonijiet l-oħra kollha, l-Awtorità kkonkludiet li r-rekwiżiti kollha fir-rigward tad-dejta ġew sodisfatti u li, abbażi ta’ stima tal-esponiment tal-konsumatur għal 27 grupp ta’ konsumaturi Ewropej speċifiċi, it-tibdil fl-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawn is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment għall-perjodu qasir minħabba konsum estrem tal-għelejjel u l-prodotti rilevanti ma wrew li kien hemm riskju li jinqabeż il-konsum aċċettabbli ta’ kuljum (ADI) jew id-doża ta’ referenza akuta (ARfD).
(13)
Fir-rigward tat-2-fenilfenol fil-frott taċ-ċitru, fir-Regolament (KE) Nru 304/2010 (3) l-MRLs kienu stabbiliti hekk sat-30 ta’ Settembru 2012, u dan sakemm jitressqu u jiġu evalwati żewġ testijiet addizzjonali tar-residwi fuq il-frott taċ-ċitru kif ukoll studji validi dwar l-istabbiltà waqt il-ħżin. Dawk it-testijiet u dik id-dejta tressqet lil Spanja, l-Istat Membru relatur għal dik is-sustanza, f’Marzu 2012. Spanja evalwat dik id-dejta u ħejjiet rapport ta’ evalwazzjoni li tressaq quddiem il-Kummissjoni fit-18 ta’ Lulju 2012. Sabiex jingħata ż-żmien meħtieġ biex l-Awtorità tivvaluta dak ir-rapport u biex il-Kummissjoni tieħu d-deċiżjoni tagħha, huwa f’loku li l-validità ta' dawn l-MRLs tiġi estiża sat-30 ta’ Settembru 2014.
(14)
Abbażi tal-opinjonijiet motivati tal-Awtorità, u b'kunsiderazzjoni tal-fatturi rilevanti għas-suġġett li qed jiġi kkunsidrat, il-modifiki rilevanti għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(15)
Ir-Regolament (KE) Nru 396/2005 għandu għaldaqstant jiġi emendat skont dan.
(16)
Fl-interess taċ-ċertezza legali, l-emenda dwar it-2-fenilfenol għandha tapplika mill-1 ta’ Ottubru 2012.
(17)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II, III u IV tar-Regolament (KE) Nru 396/2005 huma emendati skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Il-punt 1(a) tal-Anness għandu japplika mill-1 ta’ Ottubru 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Jannar 2013.

Labels: 17
20
0
3
6